ועדת הכספים, כנסת 20, פרוטוקול מספר 621, 2017-01-23 10:20

משה גפני: אנחנו עוברים לשיעור ההפרשות לפנסיה עבור נושאי משרה שיפוטית ושאר נושאי משרה ברשויות השלטון.

משה גפני: אנחנו נתחיל עם השופטים והדיינים.

אוסאמה סעדי: והקאדים השרעים.

משה גפני: סליחה, והקאדים השרעים.

משה גפני: כולם, כל נושאי משרה שיפוטית נכללים בעניין הזה.

משה גפני: אני רוצה להקדים ולמר שניסיתי להגיע להסכמה על כל הנושא של נושאי משרה שיפוטית.

משה גפני: ישבנו עם שרת המשפטים ועם הממונה על התקציבים במשרד האוצר.

משה גפני: היתה פה ישיבה יחד עם הנציגים השונים של נושאי המשרה.

משה גפני: לא הגענו להסכמה לצערי הרב.

משה גפני: דווקא רציתי שנגיע להסכמה.

משה גפני: לא התייאשתי מזה.

משה גפני: נמשיך את הדיון.

משה גפני: זה לא הדיון שעליו דיברנו.

משה גפני: דיברנו פה שאנחנו לא יכולים שההסכם שהיה עם עובדי המדינה אתם לא תקבלו, לכן שמתי את זה על סדר-היום, אבל זה לא הדיון שעליו דיברנו, ואנחנו עדיין ממשיכים בניסיונות להגיע להסכמה.

משה גפני: בינתיים משרד האוצר מתנגד, בעיקר אגף התקציבים, שהוא לא מסכים לעניין הזה, ולכן אני לא מביא את זה.

משה גפני: אם היינו מגיעים להסכמה, הייתי מביא את זה כבר היום.

משה גפני: לא הגענו להסכמה לצערי הרב ואי-אפשר היה להמשיך.

משה גפני: ברגע שאני אראה סדק שאפשר להתקדם, אני אעשה ישיבה שוב.

מיקי לוי: האוצר הסכים וחזר בו?

משה גפני: לא.

<ורדה וירט לבנה: רגע, אני יכולה לעשות סדר?

משה גפני: כן, תעשי סדר.

משה גפני: גם אני יכול לעשות סדר, אני כמעט חולם על זה בלילה.

<ורדה וירט לבנה: גם אני.

מיקי רוזנטל: על שופטים?

מיקי רוזנטל: מילא על דיינים...

משה גפני: זה לא בסדר.

משה גפני: בלי קשר לעניין, אני חושב שהיה צריך להגיע להסכמה.

משה גפני: האוצר לא היה שלב שהוא הסכים, מיקי, לשאלה שלך.

משה גפני: ניסינו לשכנע אותם, גם שרת המשפטים וגם אני, לא הצלחנו, ולכן אנחנו עדיין תוך כדי הדיון.

<קריאה: - - -

<שגית אפיק: זה לא עלה.

משה גפני: זה כל מה שדיברנו בעבר.

<מיכאל שפיצר: זה ההשלכות של המעבר מפנסיה תקציבית לצוברת.

<מיכאל שפיצר: זה נושא אחר.

משה גפני: בבקשה.

משה גפני: מי מתחיל?

<ורדה וירט לבנה: אני אתחיל.

משה גפני: בבקשה.

<ורדה וירט לבנה: התלבטנו אם יושבת-ראש הנציגות צריכה לבוא, כי היה נראה שברור שהחלק הראשון של ועדת נסים מוסכם.

<ורדה וירט לבנה: אני מבינה שחברי ועדת הכספים לא כל-כך מעודכנים בעניין של ועדת נסים.

<ורדה וירט לבנה: ועדת נסים, רק במשפט אחד, זו ועדה ציבורית שהוקמה על-ידי שר המשפטים ושר האוצר כדי לבחון את תנאי הפנסיה של השופטים בפנסיה צוברת, לאור המסקנה של ועדה קודמת ציבורית שהיתה שם, של ועדת שריד, זכרו לברכה, שקבעה שהשופטים הם אלה שנפגעו בצורה הכי קשה מהמעבר לפנסיה צוברת, וזה מוכח גם במספרים.

<ורדה וירט לבנה: אחרי ועדת שריד, שביקשה לחכות, כי זה היה רק בהתחלה של המעבר, ולראות איך זה ישליך על סקטורים אחרים, ראו שעשו כל מיני הסדרים מיוחדים, גם עם הצבא, גם עם כוחות הביטחון, פנינו שוב.

<ורדה וירט לבנה: ניהלנו משא-ומתן עם האוצר, ואז שר המשפטים דאז, פרופ' יעקב נאמן, זכרו לברכה, אמר שזה לא מתאים המשא-ומתן שהשופטים יושבים מול נציגי האוצר, ואפשר להגיד בלשון פשוטה "טוחנים מים", וזה לא מתאים שאנחנו באים ואומרים: אנחנו רוצים ככה, אתם רוצים ככה, נקים ועדה ציבורית.

<ורדה וירט לבנה: הוקמה ב-1 בינואר 2013 ועדה ציבורית בחתימת שר המשפטים ושר האוצר, שתפקידה היה לבחון איך משפרים את תנאי הפנסיה של השופטים בפנסיה צוברת.

<ורדה וירט לבנה: זה היה המנדט של הוועדה.

<ורדה וירט לבנה: הוועדה כולה היתה מאנשי אוצר לשעבר.

<ורדה וירט לבנה: קודם כול, בראשה עמד שר המשפטים ושר האוצר לשעבר, משה ניסים, לצדו ישבו יובל רכלבסקי, שהיה הממונה על השכר במשך שנים רבות ובתקופה הזאת של המאבק, פרופ' עמיר ברנע, פרופ' בנציון זילברפרב, שהיה מנכ"ל משרד האוצר, והם ישבו על המדוכה שנתיים במקום כמה חודשים, שמעו אותנו, הבאנו נתונים, אנחנו דרשנו דברים מסוימים, אבל קיבלנו על עצמנו שמה שהוועדה תחליט, אנחנו לא מבקשים יותר ולא מבקשים פחות.

<ורדה וירט לבנה: זו עמדת נשיאת בית המשפט העליון.

<ורדה וירט לבנה: ביחד אתה לקחנו סיכון, ויכול להיות שהוועדה היתה אומרת שלא מגיע לנו שום דבר, אבל אחרי שהאוצר נתן את העמדה שלו והנתונים שלו, הדיינים, הקאדים, הנהלת בתי המשפט, נשיא בית המשפט העליון דאז – כולם הביאו בפניהם – הם בעצמם הזמינו מנהלי קרנות פנסיה ומומחים כדי להבין, עברו שנתיים.

<ורדה וירט לבנה: לפני שנתיים בדיוק הוציאו את ההמלצות וחתכו את התביעות שלנו, חתכו לגמרי, אבל בכל זאת מצאו שצריך לשפר במידה מסוימת.

<ורדה וירט לבנה: אנחנו אמרנו כדעת נשיאת בית המשפט העליון: לא דורשים יותר ולא פחות, אנחנו מכבדים את ההחלטה.

<ורדה וירט לבנה: מאז חלפו שנתיים.

<ורדה וירט לבנה: כמו שאמר יושב-ראש הוועדה, הרב גפני, אנחנו מתקשקשים אתם בלך ושוב.

<ורדה וירט לבנה: טוחנים מים, כמו שאמרתי.

<ורדה וירט לבנה: אבל הוועדה התייחסה לארבעה ראשים, אני לא אכנס לשני הראשים האחרים, שעליהם אנחנו מדברים כבר שנתיים ולא מגיעים לשום מקום, אבל היו שני אדנים שדיברו על הגדלת הפרשות.

<ורדה וירט לבנה: זה היה אחד הדברים שביקשנו מוועדת נסים, גם להגדיל את ההפרשות כמו בכל המגזר הציבורי ל-7.5% מ-7% לפי החלטת השופט או העובד וגם להכניס את אחזקת הרכב והתוספת שהיא לא פנסיה.

אוסאמה סעדי: הגדלת הפנסיה מכמה לכמה?

<ורדה וירט לבנה: מ-6% ל-7.5%, והעובד מ-5.5% ל-7%, וביקשנו שאחזקת הרכב, שהיא תוספת לא פנסיונית, תיכנס לבסיס הפנסיה, וממנה גם השופט וגם המעסיק יפרישו.

<ורדה וירט לבנה: מאחר שכל המשק עבר לצוברת בהסכם בזמנו – אני מדברת על לפני 17 שנה – הפיצוי על המעבר מתקציבית לצוברת היה הכנסת תוספות ורכיבים שהם לא פנסיוניים לתוך הפנסיה.

<ורדה וירט לבנה: ועדת נסים עשתה פשרה.

<ורדה וירט לבנה: לגבי ה-7.5% וה-7% לא היתה לה ברירה, כי זה כבר מעוגן בתקנות מס הכנסה.

<ורדה וירט לבנה: לגבי אחזקת הרכב, שביקשנו את אותו שיעור של הפרשה, היא אמרה לא.

<ורדה וירט לבנה: היא אמרה: 6% פלוס 6%.

<ורדה וירט לבנה: השופט – 6%, המעסיק – 6%.

<ורדה וירט לבנה: לגבי השלמה לפיצויי פיטורים שחשבתי - - -

משה גפני: מי אמר את ה-6%?

<ורדה וירט לבנה: הוועדה.

מיקי רוזנטל: ועדת נסים.

מיקי רוזנטל: זה ההמלצות שלה.

<ורדה וירט לבנה: זאת היתה הפשרה שלהם.

<ורדה וירט לבנה: ההשלמה לפיצויי פיטורים, זה באמת שטויות, כי הרי צריך לשלם את זה בכל מקרה בסוף כשהשופט פורש, מ-6% ל-8.3%, להוסיף את ה-2.3% האלה, כשעל זה השופט גם משלם מס הכנסה מהיום הראשון.

<ורדה וירט לבנה: ישבנו כאן, כמו שאמר כבוד יושב-ראש הוועדה, עם שרת המשפטים, עם ראש אגף התקציבים ועם יושב-ראש הוועדה, ואמר ראש אגף התקציבים בזו הלשון: לגבי שני הרכיבים של ההפרשות, אין לי בעיה שזה יעבור, לזה אנחנו מסכימים.

<ורדה וירט לבנה: אני אזכיר לכם, התלבטנו, כי שרת המשפטים אמרה באותה ישיבה: תיקחו את זה לפחות, את שני הרכיבים האלה, והתלבטנו כי חשבנו שהמשא-ומתן יהיה קצר ונסגור הכול.

<ורדה וירט לבנה: בינתיים כבר עברה שנה כמעט, והמשא-ומתן תקוע כמו שהוא היה.

<ורדה וירט לבנה: אמרתם שחבל על כל חודש שעובר כשהשופטים מפסידים כסף, ובזכותכם הבנו שזה עובר בשלום.

<ורדה וירט לבנה: רק אתמול שמעתי שלאוצר יש הסתייגויות.

<ורדה וירט לבנה: ההחלטה הזאת, התואמת את ועדת נסים, נשלחה אליכם ולא שמענו שום הערות עד אתמול, ואנחנו ממש חושבים שזו לא דרך לעשות את הדברים בצורה כזאת ולנגוס בוועדת נסים בכל דרך אפשרית, את זה לפחות תעזבו.

<ורדה וירט לבנה: נשבור את הראש עם הדברים הקשים, אבל את זה?

<ורדה וירט לבנה: זה המינימום תודה.

משה גפני: משרד האוצר.

משה גפני: מישהו רוצה מהדיינים, מהקאדים?

<שגית אפיק: אני רק רוצה להסביר לחברי הכנסת.

<שגית אפיק: בשנת 2011, לקראת שנת 2012, נחתם הסכם קיבוצי להגדלת ההפרשות לעובדי המדינה הבכירים, ולגבי עובדי המדינה הבכירים אוטומטית עודכנו השיעורים מכוח ההסכם הקיבוצי.

<שגית אפיק: באותה עת פנו אלינו מהנהלת בתי המשפט וביקשו מאתנו להחיל את הדבר על השופטים.

<שגית אפיק: התלבטנו האם זה דורש תיקון חקיקה או תיקון החלטה, כיוון שחשבנו שנכון לתקן את חוק הגמלאות ולהקביל את השופטים לעובדי מדינה בכירים, ואז יחולו עליהם אוטומטית אותם הפרשים שנקבעו בהסכם הקיבוצי ביחס לעובדים בכירים.

<שגית אפיק: דרך אגב, אותה שאלה מתעוררת ביחס לחברי הכנסת, ביחס לשרים ולנשיא המדינה.

<שגית אפיק: זו שאלה ביחס לכל נושאי המשרה שקבועים היום בחוק הגמלאות והסכם קיבוצי לא חל לגביהם כי הם לא עובדים בכירים מהסוג הרגיל, אלא הם עובדים שוועדת הכספים קובעת לגביהם את ההפרשות.

אוסאמה סעדי: מה היה אז ההסכם של הגדלת הפרשות?

משה גפני: אותו דבר.

אוסאמה סעדי: לא.

אוסאמה סעדי: לכמה?

<שגית אפיק: כמו שהם מבקשים עכשיו.

אוסאמה סעדי: אותם אחוזים?

<שגית אפיק: כן.

<שגית אפיק: אני אמשיך.

<שגית אפיק: בינתיים התלבטנו, והכנסת דאז סיימה את כהונתה והגיעה כנסת חדשה והמשכנו בהתלבטות מה הדרך הנכונה לעשות את זה - -

מיקי רוזנטל: אולי גם זאת תתפזר לפני - - -

<שגית אפיק: - - ובינתיים, אם אתם זוכרים, הוועדה כאן תיקנה את חוק שירותים פיננסיים, והחילה את זה לא רק ביחס לעובדים הבכירים מכוח הסכמים קיבוציים, אלא על כל עובדי המדינה, וזה תיקון שהוועדה עשתה כאן.

<שגית אפיק: ואז נוצר מצב שהוא כבר טיפה אבסורד, שביחס לכל העובדים יש הפרשים שקבועים בחקיקה וביחס לאותם נושאי משרה שציינתי, השופטים, השרים, חברי הכנסת ונשיא המדינה אין עדיין איזה תיקון שמעגן את הדברים.

משה גפני: רק שחברי הכנסת זה לא אנחנו, זה ועדת הכנסת.

<שגית אפיק: זה לא אנחנו, זה ועדת הכנסת, אבל גם שם המתינו שאנחנו נעשה את ההסדרה הזאת באופן סופי.

<שגית אפיק: ולכן המצב הוא כזה שאילו היינו מתקנים ביחס לשופטים לפי הבקשה המקורית, הם היו כבר שלוש שנים מקבלים את ההפרשות המוגדלות, מה שלא נעשה כאן, מצד אחד, מצד שני, הבקשה שלהם לא מסתמכת על אותו חוק והיא לא מסתמכת על אותו הסכם קיבוצי, אלא באים השופטים ואומרים: אנחנו מבקשים את ההפרשות בהתאם למה שקבעה ועדת נסים, כשהדבר היחיד השונה מבין כל יתר עובדי המדינה, זה הנושא של החזר הוצאות רכב, כשמדובר בשיעור של 1%, הקבוע היום ביחס לכלל העובדים.

<שגית אפיק: זו הפרשה שהמדינה נותנת בשיעור של 5%, ומבקשים השופטים שלגביהם תחול הפרשה בשיעור של 6%.

<שגית אפיק: זה מה שעומד לפניכם, ומה שאנחנו נעשה, אנחנו נתקן את ההחלטות בהתאמה לאחוזים - - -

משה גפני: כמה העובדים מקבלים?

<שגית אפיק: היום כל העובדים.

<שגית אפיק: 5% לגבי הוצאות רכב.

<שגית אפיק: הבקשה פה היא 6%.

משה גפני: תודה רבה.

משה גפני: משרד האוצר.

<דורון סמיש: אני לא אדון בכל המסגרת של ועדת נסים - - -

משה גפני: לא ועדת נסים, אפשרתי לשופטת להביא את הדברים, אבל הנושא הוא ההפרשות לפנסיה.

<דורון סמיש: אני אתייחס לנושאים שעל הפרק.

<דורון סמיש: אנחנו מאוד תומכים, הבענו את זה גם בכתב וגם בעל פה, זה שנים שישוו את התנאים של שופטים לעובדי מדינה.

<דורון סמיש: רוצה לומר על החזר הוצאות 5% ו-5%.

<דורון סמיש: אנחנו לא רואים סיבה נכונה להחריג דווקא את השופטים בין נושאי המשרה בנושא החזר ההוצאות ל-6% בהשוואה לעובדי מדינה.

<דורון סמיש: כמובן שכל שינוי שיחול על עובדי מדינה, אנחנו תומכים שיחול על נושאי משרה.

<דורון סמיש: עוד תיקון אחד קטן בנושא ה-8.3%, יש שינוי קטן מהמצב הקיים והנהוג במשק.

<דורון סמיש: המצב הנהוג במשק שמפרישים לאורך כל תקופת העבודה 6% - - -

משה גפני: לא שמעתי.

<דורון סמיש: מפרישים 6% במשך כל תקופת העבודה.

משה גפני: מי?

<דורון סמיש: המעסיק.

<דורון סמיש: ובמועד הפרישה משלימים ב-2.3% לפי המשכורת הקובעת במועד הפרישה, שהיא בדרך כלל יותר גבוהה מהמשכורת ההתחלתית.

<ורדה וירט לבנה: בפוליסות ביטוח מנהלים זה 8.3%.

<דורון סמיש: שנייה, אני רוצה לסיים את המשפט.

<דורון סמיש: השופטים מבקשים פה להפריש באופן שוטף 8.3%, למיטב ידיעתי זה כמעט ולא קיים.

<ורדה וירט לבנה: בביטוחי מנהלים – כן.

<רבקה ראבילו: בשירות המדינה היום שיעורי ההפרשות - - -

משה גפני: אי-אפשר ככה, רק שנייה.

משה גפני: תשלים אתה ואז אני אאפשר לה.

<דורון סמיש: סיימתי.

משה גפני: לכן מה אתה מציע לעשות?

<דורון סמיש: הוועדה תחליט.

<דורון סמיש: אני חושב שנכון להתאים לעובדי מדינה.

אוסאמה סעדי: חוץ מהוצאות רכב מה עם ההפרשות הרגילות?

<דורון סמיש: ב-7% ו-7.5% אנחנו יותר מתומכים.

<דורון סמיש: נכון שהשופטים נפגעו שלא בצדק, כשזה לא הוחל באופן אוטומטי.

אוסאמה סעדי: יש פה 6% ו-6.5%.

מיקי לוי: איך נפצה אותם על שלוש השנים?

<דורון סמיש: זה כסף מאוד גדול.

אוסאמה סעדי: הוא אומר 7% ו-7.5%.

משה גפני: רגע, רבותי.

משה גפני: שנייה.

מיקי לוי: מגיע להם שלוש שנים רטרואקטיבית מיום שהחלטנו.

מיקי לוי: איך נפצה אותם?

מיקי לוי: סידרנו אותם, אני לא רוצה להגיד מילה יותר גסה.

מיקי לוי: מה אתם מציעים?

<ורדה וירט לבנה: קיפחתם - - -

משה גפני: גברת.

מיקי לוי: רגע.

מיקי לוי: אני רוצה שהוא יענה.

מיקי לוי: בכל אופן ועדת נסים, שהיא אומנם לא על סדר-היום פה, היא זאת שהמליצה בעניין הזה.

מיקי לוי: אתם מיניתם אותה ואתם היום מתכחשים להחלטות שלה.

מיקי לוי: איך זה עולה בקנה אחד?

<דורון סמיש: ממלא-מקום שר האוצר בני בגין, שמילא את מקומו של השר שטייניץ, שהוא בניגוד עניינים בנושא שכר שופטים, ביום האחרון או לפני האחרון - - -

משה גפני: לא שמעתי.

מיקי רוזנטל: אתה לוחש שם.

מיקי רוזנטל: אולי תדבר בקול רם שנבין?

משה גפני: מיקי, שנייה.

משה גפני: לא שמענו אותך בסוף.

משה גפני: בני בגין ביום האחרון – מה?

<דורון סמיש: הוועדה מונתה, המליצה את המלצותיה שנתיים אחרי זה, לא את כל ההמלצות אנחנו מקבלים ככתבן וכלשונן ובגלל זה אנחנו במהלך משא-ומתן יחד עם השופטים איך אפשר ליישם - - -

מיקי רוזנטל: זה שאתם לא מקבלים, הבנו.

מיקי רוזנטל: הנימוק שאתם לא מקבלים.

מיקי רוזנטל: למה אתם לא מקבלים את זה?

מיקי רוזנטל: אני מנסה להבין.

<דורון סמיש: אני אשמח לשבת אתך ולעבור סעיף-סעיף.

מיקי רוזנטל: אתה לא רוצה להגיד את זה לפרוטוקול, הבנתי.

<דורון סמיש: לא.

<דורון סמיש: הסיבה של ה-6%-6% וה-5%-5%, כי זה החרגה ממה שמקובל במשק.

<דורון סמיש: אנחנו לא רואים הצדקה מקצועית להחריג את השופטים מכלל המשק.

מיקי רוזנטל: הבנו.

<ורדה וירט לבנה: לגבי החזר הוצאות רכב אני חייבת לציין שלפני שוועדת נסים קמה וגם כאשר ועדת נסים קמה האוצר התנגד לזה שהחזר הוצאות רכב ייכנס לבסיס הפנסיוני.

<ורדה וירט לבנה: זו היתה העמדה שלו.

<דורון סמיש: זה לא מדויק.

<ורדה וירט לבנה: זו היתה העמדה שלו.

<ורדה וירט לבנה: אנחנו נאבקנו על זה.

<ורדה וירט לבנה: אני יכולה להראות לך.

<ורדה וירט לבנה: אמרתם לנו שוב "השלכות רוחב", "השלכות רוחב".

<ורדה וירט לבנה: מה שקרה בפועל שוועדת נסים הבינה שכמעט לכל המשק מפרישים על תוספות לא פנסיוניות 5% ו-5%, ואנחנו, מכיוון שעברו כל-כך הרבה שנים, ובשל הבעיות שלנו מבחינת הבסיס – ועדת נסים רצתה לשפר את המצב שלנו, לשפר - - -

מיקי רוזנטל: לתקן את הפגיעה שהיתה בכם.

<ורדה וירט לבנה: כל השנים שלא קיבלנו על אחזקת רכב.

<ורדה וירט לבנה: הם התנגדו.

<ורדה וירט לבנה: ניהלנו אתם על זה משא-מתן, והיתה מנטרה של השלכת רוחב – אנחנו לא יכולים להכניס החזר הוצאות רכב לפנסיה.

<ורדה וירט לבנה: ולכן היום אחרי שהפסדנו כל-כך הרבה שנים - - -

משה גפני: זה הנושא הכי קטן בכל הבעיה.

משה גפני: אתם נלחמים על זה כאילו זו הבעיה הכי גדולה.

<שגית אפיק: ועדת נסים המליצה על 6% בהתמדה ודברים הרבה יותר דרמטיים.

<קריאות: - - -

משה גפני: לא כולם.

משה גפני: רגע.

<ורדה וירט לבנה: אני לא מוכנה שכבר יתחילו לנגוס בי בוועדת נסים בדברים הקטנים שבאמת לא שווים הרבה לפני שמדברים על הדברים הגדולים, כשפה אנחנו מנהלים משא-ומתן בלב פתוח.

<ורדה וירט לבנה: אי-אפשר להגיד עלינו שלא.

<ורדה וירט לבנה: לכל ישיבה שהם קוראים לנו, אנחנו באים.

מיקי לוי: אני רוצה להגיד משהו על הצד המוסרי, לא המשפטי, יש כאן משפטנים טובים ממני.

מיקי לוי: כ-90% מהשופטים מגיעים מהמגזר הפרטי, הם לא מתחילים להיות שופטים אחרי שהם סיימו את הפקולטה באוניברסיטה העברית, הם באים בשלב השני של החיים, לפעמים שלישי, ואז אנחנו נותנים להם לבוא בחוסר תנאים או בתנאים מופחתים, וכאשר הם הולכים אחר-כך הביתה מה שהם צברו אינו מספיק להם.

מיקי לוי: זה באמת איזה פורום ייחודי שלא מתחיל לצבור מהיום הראשון.

<ורדה וירט לבנה: זו הסיבה - - -

משה גפני: גברת ורדה.

משה גפני: מיקי, רצית להגיד משהו, וגם אוסאמה.

משה גפני: רצית להציע משהו?

מיקי רוזנטל: אני חושב כדלקמן: לשלוח אותם לנהל משא-ומתן כשהמשא-ומתן מתנהל כבר זמן רב – או שנקצוב להם את זמן המשא-ומתן ונגיד להם: תראו, אם אתם לא מגיעים להסכמות בתוך X זמן – אני לא רוצה עכשיו להגיד את ההצעה שלי – אנחנו נחליט, ואנחנו נצטרך להחליט.

מיקי רוזנטל: אחרת, המשא-ומתן הזה יכול להימשך לנצח פחות או יותר.

מיקי רוזנטל: הפגיעה בשכר השופטים רטרואקטיבית, זו הבעיה המרכזית שנוצרת כאן.

מיקי רוזנטל: נוצרת בעיה של רטרואקטיביות משמעותית מאוד.

מיקי רוזנטל: מי יפצה את האנשים האלה?

משה גפני: אם אתה מקבל החלטה.

משה גפני: אם אתה לא מקבל החלטה, אין רטרואקטיביות, בגלל שהאוצר מתנגד לזה.

מיקי רוזנטל: אני יודע, לכן הנזק המצטבר הוא משמעותי.

מיקי רוזנטל: אנחנו לא יכולים לאפשר לדבר הזה להתנהל לנצח.

מיקי רוזנטל: יש איזה משא-ומתן דמיוני או לא אמיתי, לא חשוב וכו'.

מיקי רוזנטל: אני כן חושב שהנקודה שהעלה מיקי היא קרדינלית.

מיקי רוזנטל: כל הזמן אומרים: יתר עובדי המדינה ככה, מה מותר השופטים?

מיקי רוזנטל: הנושא הזה שבעבר לשופטים היתה פנסיה תקציבית, העבירו אותם בצדק לפנסיה צוברת, דור ב' - - -

מיקי לוי: כמו כל המשק.

מיקי רוזנטל: זה נכון היה לעשות, כי אי-אפשר לעמוד בפנסיה התקציבית.

מיקי רוזנטל: מצד שני, שופט מתחיל את הקריירה שלו כאמור בגיל מאוחר מאוד.

<ורדה וירט לבנה: 42 בערך.

מיקי רוזנטל: בסביבות גיל 40 או אפילו 42, והאפשרות שלו לצבור בפנסיה צוברת היא קטנה משל שאר העובדים במגזר הציבורי, ולפיכך צריך להתחשב בנתון הזה.

מיקי רוזנטל: זה היה הנימוק המרכזי של ועדת נסים, שהם אמרו שצריך לעשות הסדר ייחודי לשופטים.

מיקי רוזנטל: זה היה הנימוק המרכזי.

מיקי רוזנטל: היו עוד כמה נימוקים, אני לא רוצה לחזור עליהם, אבל זה היה הנימוק המרכזי.

מיקי רוזנטל: אי-אפשר להגיד שהם כמו כל העובדים במשק, מפני שהם לא כמו כל העובדים במגזר הציבורי.

<ורדה וירט לבנה: העובדה שקמה ועדה.

מיקי רוזנטל: לא כדאי לכם לעזור לי כשאני עוזר לכם.

משה גפני: אוסאמה.

אוסאמה סעדי: אדוני היושב-ראש, אני לא רוצה להתייחס לכל ההמלצות ולדוח ועדת נסים.

אוסאמה סעדי: האם אתה זוכר שלפני כחודש התחלנו לדבר איך אפשר לקדם את שאר הנושאים?

משה גפני: כן.

משה גפני: דיברת אתי כמה פעמים על הנושא הזה.

אוסאמה סעדי: דיברתי אחרי זה גם עם היועצת המשפטית של הוועדה, שגית, איך אפשר להוציא את העניין הזה שתקוע הרבה זמן ולקדם אותו.

אוסאמה סעדי: אני מתפלא שעכשיו מביאים לנו את הדברים, אומנם הקטנים שבדוח ניסים, ומשאירים את הדברים הגדולים.

אוסאמה סעדי: גם פה לא מביאים את הדברים כהווייתם בדוח ועדת נסים.

אוסאמה סעדי: אם היו אומרים בתום לב: בואו נפרק את החבילה, יש דברים גדולים וקשים, עם עלויות גדולות, ונגמור עם הדברים הקטנים האלה, הייתי מבין.

אוסאמה סעדי: אבל כאשר באים עם הדברים הקטנים ורוצים לנגוס כבר פה, אני מבין את החשש של השופטים ושל הקאדים השרעים ושל הדיינים, שאם בדברים הקטנים מתחילים לגרוע, אז כשנגיע לדברים הגדולים, כבר לא יישאר כלום.

אוסאמה סעדי: הצעתי היא, או שנדון במכלול, ואני מקבל את ההמלצה של חברי מיקי רוזנטל, שהגיע הזמן – מההסכם הקיבוצי ב-2012 עברו שנים והשופטים מפסידים ואי-אפשר רטרואקטיבית לפצות אותם – הגיע הזמן לקבל החלטות, ואני מבקש לדון בכל ועדת נסים כמקשה אחת, ואז יכול להיות שאני אלחץ על השופטים להוריד פה, אבל לעלות פה.

אוסאמה סעדי: אז אפשר להגיע למשהו הגון - -

מיקי רוזנטל: הוא גם כולל.

אוסאמה סעדי: - - או שנשאיר את המלצות ועדת נסים עם ההפרשות כפי שהן ונשאיר את הדברים הגדולים, אם יגיע זמנם.

משה גפני: תודה רבה.

<רבקה ראבילו: רק הבהרה שהתבקשה לעניין מצב ההפרשות לגבי עובדי המדינה.

<רבקה ראבילו: לעובדי המדינה ככלל יש שלושה רבדים בשכר שלהם, השכר הבסיסי, רכיבים של עבודה נוספת והחזר הוצאות.

<רבקה ראבילו: שני הרבדים הראשונים הם בסיס לפנסיה וההפרשות הן בשיעורים של 7.5% לתגמולים מעסיק, 7% לתגמולים עובד ו-6% לפיצויים.

<רבקה ראבילו: לא משנה מה ההסדר הפנסיוני, לכל סוגי הקופות, כולל מה שנקרא "ביטוח מנהלים", השיעורים הם זהים.

<רבקה ראבילו: לגבי החזר הוצאות, לכלל המגזר הציבורי שיעורי ההפרשה הם 5% ו-6% זה שנים וזה לא השתנה, בשונה מהרבדים האחרים שהשתנו החל - - -

<מיכאל שפיצר: על איזה רכיבים?

<רבקה ראבילו: הרכיב העיקרי הוא החזר הוצאות רכב, יש גם אש"ל ואש"ל כלכלה.

<רבקה ראבילו: רכיבים זניחים.

<מיכאל שפיצר: לנו יש רק החזר הוצאות רכב.

<ורדה וירט לבנה: היינו צריכים גם על זה להיאבק.

<רבקה ראבילו: אני מסבירה שאצל השופטים השכר ברובו - - -

משה גפני: מה העמדה שלכם?

משה גפני: אני יכול לדעת בסופו של דבר מה העמדה של משרד האוצר?

מיקי רוזנטל: כמה שפחות.

מיקי רוזנטל: ..

משה גפני: בסדר.

משה גפני: מה העמדה שלכם?

<רבקה ראבילו: העמדה של אגף תקציבים – ככלל הרעיון הוא להשוות את השיעורים לשיעורים של עובדי מדינה.

<רבקה ראבילו: זה מה שנאמר על-ידי משרד האוצר לאורך שנים.

משה גפני: למה לא ביקשתם על שרים?

משה גפני: אם אתם רוצים להשוות - - -

<דורון סמיש: אין מניעה.

משה גפני: למה אתם לא יוזמים?

משה גפני: הרי אתם מייצגים את הממשלה.

משה גפני: למה השרים לא נמצאים פה?

משה גפני: למה נשיא המדינה לא פה?

משה גפני: למה אני צריך לשים את זה בדרך אגב?

משה גפני: חשבתי שלא נכון שאנחנו נותנים לכולם.

משה גפני: אני חושב שוועדת הכנסת צריכה לתת את זה בסמכויות שלה.

<ורדה וירט לבנה: גם על השופטים הם לא יזמו.

משה גפני: תאמיני לי שאני יודע את זה, פעם לא ידעתי.

משה גפני: תודה לך.

משה גפני: בבקשה, אדוני.

<יצחק שחק: אני מומחה בית משפט, כלכלן ומומחה פנסיוני.

<יצחק שחק: כאזרח לדעתי לא יהיה נכון ששופט יהיה חריג בגלל שהוא מתחיל בגיל מסוים.

<יצחק שחק: הוא לא צריך לצבור הוא כבר הגיע להיות שופט בזכות מה שהוא צבר עד שהוא מונה כשופט.

<יצחק שחק: זה נראה לי פגום כאזרח.

<יצחק שחק: יחולו עליו כללים אחרים - - -

משה גפני: אני רק רוצה להעיר לך שאתה צריך להירשם כשאתה מגיע, שנדע מי אתה.

<יצחק שחק: בסדר.

משה גפני: אני מבקש בפעם הבאה אם תרצה לבוא, להירשם לפני זה.

<יצחק שחק: אתם אומרים: השופט הגיע בגיל 45-40.

<יצחק שחק: הוא מודע לזה, הוא צבר ניסיון והוא צבר מה שהוא צבר לעצמו.

<יצחק שחק: אף אחד לא בודק עם איזה נכסים הוא בא, אלא ממנים אותו כשופט.

<יצחק שחק: לכן אין פה מידת הרחמים שהוא לא הספיק לצבור ויש לו רק 20 או 30 שנה.

מיקי רוזנטל: תודה רבה לך.

<יצחק שחק: תודה.

משה גפני: אני רוצה להציע כדלהלן.

משה גפני: אני לא יודע מה זה לקבוע דד-ליין על המשא-ומתן הזה, אבל להודיע מיד לשרת המשפטים ולממונה על התקציבים שאנחנו מחדשים את המשא-ומתן.

משה גפני: אני מציע שאנחנו נאשר עכשיו את ההפרשות לפנסיה, כמו שהאוצר מסכים עליהן, ואנחנו מודיעים שאם בפרק זמן קצר העניין הזה לא יתקדם, אנחנו נעלה את זה, בגלל שיש את ועדת נסים וצריך לקבל לפחות חלק מהדברים.

משה גפני: היינו במשא-ומתן, אי-אפשר להגיד על הכול לא.

משה גפני: אני גם לא מציע לשופטים, לדיינים – אני אאפשר אגב אם מישהו ירצה מהדיינים או מהקאדים להביע עמדה – אני לא חושב שעל זה אנחנו צריכים לעשות את המאבק.

משה גפני: המאבק צריך להיות על הפתרון הכולל.

משה גפני: צריך להגיד מה כן בוועדת נסים, מה לא בוועדת נסים, מה כן צריך לתת, מה לא צריך לתת.

משה גפני: הרי יש דיון.

משה גפני: הדיון היה במהותו דיון מהותי.

אוסאמה סעדי: אפשר לעשות את זה משפטית, אדוני היושב-ראש.

משה גפני: אי-אפשר לעשות את זה משפטית.

משה גפני: הוועדה צריכה להתכנס ולהצביע.

אוסאמה סעדי: נגביל בזמן ונגיד להם: יש לכם חודשיים, אם לא, אנחנו נחליט.

משה גפני: אני מדבר על זמן קצר.

אוסאמה סעדי: אדוני, אי-אפשר להתחיל עם הפרשות ואחרי זה - - -

משה גפני: אני אבקש מיד לכנס את אותו פורום שהתכנס כבר לפני שנה כמעט.

משה גפני: אני מקווה שנוכל להתקדם עם העניין הזה, ונודיע עכשיו שאם נראה בפרק זמן קצר שלא מתקדם כלום, אני אביא עוד פעם את ההפרשות ואני אגיד "דוח ועדת נסים".

<שגית אפיק: אתה מדבר רק על החזר ההוצאות.

משה גפני: לא.

משה גפני: אני מדבר על הכול.

משה גפני: עכשיו אנחנו מדברים על ההפרשות לפנסיה.

משה גפני: על זה אני מציע לקבל עכשיו את עמדת האוצר.

<שגית אפיק: יש בהפרשות לפנסיה שתי עמדות.

<שגית אפיק: יש עמדת האוצר - - -

משה גפני: אנחנו נפסיד מזה.

<שגית אפיק: לא.

משה גפני: אתה יכול לחזור עוד פעם?

משה גפני: יש פה ויכוח מה אמרת.

משה גפני: לגבי הרכב אמרת 5%?

<דורון סמיש: 5% ו-5%.

מיקי רוזנטל: - - -

משה גפני: רגע.

משה גפני: זה הבנתי.

<דורון סמיש: לגבי 8.3% ציינתי שבקשת השופטים שונה ממה שמקובל ברוב עובדי המדינה.

משה גפני: על עובדי המדינה הבכירים אנחנו מדברים.

<מיכאל שפיצר: הם מקבלים את זה בסוף איך שלא יהיה.

משה גפני: רגע.

משה גפני: אי-אפשר.

<דורון סמיש: המצב המקובל במשק הוא - - -

משה גפני: עובדי המדינה הבכירים – כמה הם מקבלים?

<דורון סמיש: שנייה.

מיקי רוזנטל: לא.

מיקי רוזנטל: תענה.

מיקי רוזנטל: די.

<דורון סמיש: משפט וזה יהיה ברור לכולם.

<דורון סמיש: היום מפרישים באופן שוטף 6% ובמועד הפרישה משלימים את ה-2.3%, לפי המשכורת הקובעת האחרונה, שהיא לרוב משכורת גבוהה יותר.

<דורון סמיש: מה שהשופטים מבקשים זה להפריש מראש את כל ה-8.3%.

<דורון סמיש: הערה אחת, זה חריג.

<דורון סמיש: הערה שנייה, כלכלית זה לא תמיד נכון יותר.

<דורון סמיש: אם המשכורת האחרונה יותר גבוהה, לפעמים עדיף בהתאם - - -

<קריאה: זו בעיה שלהם.

אוסאמה סעדי: מה לגבי שיעור ההפרשות?

<שגית אפיק: זה אותו דבר.

<שגית אפיק: זה 8.3% - - -

אוסאמה סעדי: לא.

אוסאמה סעדי: אני מדבר על ה-7%.

<דורון סמיש: על ה-7% וה-7.5% .

<דורון סמיש: המלצנו כבר ב-2012 שיעלו ל-7% ו-7.5%.

משה גפני: לבכירים.

אוסאמה סעדי: זו המחלוקת.

מיקי רוזנטל: אני רוצה להבין מהשופטים ברשותכם למה אתם מתעקשים - - -

<ורדה וירט לבנה: חברי הכנסת מדברים - - -

מיקי לוי: אם חברי כנסת מקבלים 8.3% מההתחלה - - -

<ורדה וירט לבנה: חברי הכנסת מקבלים מההתחלה.

<ורדה וירט לבנה: למה אנחנו שונים?

מיקי רוזנטל: אדוני היושב-ראש, אני רוצה להגיד לך שלושה דברים.

משה גפני: בבקשה.

מיקי רוזנטל: ראשית, חברי הכנסת, אנחנו, מקבלים 8.3% עכשיו בכל משכורת, ויש עוד אגב.

מיקי רוזנטל: אני לא רוצה להיכנס לכל הרשימה.

מיקי רוזנטל: דבר שני - - -

<חיים אבידור: עובדים בכירים שבאים עם ביטוח מנהלים גם שמים להם 8.3%.

<שגית אפיק: העובדים הבכירים ביותר.

מיקי רוזנטל: דבר שני, אם היום המדינה מאוד רוצה אותך, רוצה את שירותיך, חותמת אתך הסכם, בחלק מההסכמים ההפרשות של 8.3% הן בשוטף, הן לא בסוף.

מיקי רוזנטל: זה קיים, זה קיים במדינה.

מיקי רוזנטל: לא שזה לא קיים, זה לא שאנחנו עכשיו מייצרים איזה תקדים.

מיקי רוזנטל: דבר שלישי, אמר פה נציג האוצר שזה לרעת השופטים, והשופטים רוצים את רעתם.

מיקי רוזנטל: ..

מיקי רוזנטל: הם עצמם רוצים את רעתם.

מיקי רוזנטל: ..

מיקי רוזנטל: מבחינת התבונה ההשקעתית לא ברור שהשופטים צודקים, אגב, גם אני לא בטוח שהם צודקים מתי כדאי להם להפריש, כי בסוף יש להם משכורת יותר גבוהה, ולכן ה-2.3% הזה יהיה הרבה יותר גבוה, אבל הם רוצים, אז מה אכפת למדינה?

מיקי רוזנטל: לכן אני מציע שאם אנחנו מקבלים 5% ו-5% עכשיו כהתחלה, אנחנו צריכים לקבל 8.3% התחלתי ואחרי זה שילכו לדבר.

<מיכאל שפיצר: אנחנו מבקשים בסעיף של ה-5%-5% לא להחליט בו, רק על החלק הפנסיוני, ה-8.3%.

<שגית אפיק: אי-אפשר לא להחליט.

<שגית אפיק: אנחנו לא יכולים לא להחליט.

<שגית אפיק: הוועדה מקבלת החלטה - - -

<ורדה וירט לבנה: אנחנו מבקשים לדחות.

<מיכאל שפיצר: אנחנו מבקשים לדחות את הדיון ברכיב הזה.

משה גפני: אני מודיע לוועדה: אנחנו הולכים על ההצעה הזאת, כפי שמיקי רוזנטל הציע.

משה גפני: אנחנו נודיע אחרי הדיון הזה בוועדה שאנחנו מבקשים את הדיון הכולל.

משה גפני: אם לא נתקדם עם הדיון הכולל, נקיים דיון מחדש על מה שאתם מבקשים.

משה גפני: לא 5%, אלא 6%.

<שגית אפיק: להעלות ל-6%.

<מיכאל שפיצר: אדוני, אנחנו בשלב הזה מוותרים על ה-5% כדי לא להיכנס לפינה.

<מיכאל שפיצר: אנחנו מבקשים לא לדון ברכיב ההוצאות.

<מיכאל שפיצר: בשבילנו זו מכה הרבה יותר קשה לדון בעניין הזה עכשיו.

<מיכאל שפיצר: אני מבקש להוריד את זה.

<מיכאל שפיצר: סעיף קטן (ג), אפשר להוריד אותו.

אוסאמה סעדי: נדחה הכול למאי.

אוסאמה סעדי: מה הבעיה?

אוסאמה סעדי: אדוני היושב-ראש, תכנס את הוועדה - - -

<מיכאל שפיצר: אתמול הודיעו לנו על זה, אנחנו מבקשים להוריד את זה.

אוסאמה סעדי: הם נפגעים בינתיים.

<מיכאל שפיצר: אנחנו מפסידים פה.

מיקי רוזנטל: אין על זה רטרואקטיביות.

<שגית אפיק: אומרים לכם כאן שאחרי שיהיה דיון בנושאים של ועדת נסים לתקן מ-5% ל-6%, ככל שזה מה שיוחלט במסגרת החבילה הכוללת, זה הרבה יותר פשוט.

<ורדה וירט לבנה: אנחנו לא רוצים שיתקבע שאנחנו הסכמנו לסטות מוועדת נסים.

<ורדה וירט לבנה: אנחנו לא מוכנים לסטות מוועדת נסים.

<ורדה וירט לבנה: בעניין הזה אנחנו ייחודיים, ואנחנו רואים את הניסיון של האוצר לנגוס בזה.

משה גפני: אני אכבד את הבקשה שלכם, אני רק רוצה שתדעו, אל תחשבו שלעולם חוסן.

משה גפני: אגף התקציבים מתנגד מכול וכול, אתם ראיתם כמה דיונים וכמה קשה להתקדם אתם באיזה שלב.

משה גפני: אני חושב שאתם עושים טעות גדולה בעניין הזה, כי הרטרואקטיביות תלך ותגדל.

משה גפני: מאשרים כשאני אומר.

משה גפני: ככה אני לא אתכם, תעשו מה שאתם רוצים.

משה גפני: אני הבאתי את זה ביוזמתי.

משה גפני: תדעו לאן פניכם מועדות, אתם יכולים ללכת נגד מה שאני מבקש לעזור לכם, הבנתי שזה מה שצריך לעשות.

משה גפני: אני חושב שצריך לעשות את זה גם לשרים וגם לנשיא המדינה, זה דבר שהוא מחויב המציאות, זה צריך להיות כמו כולם.

משה גפני: על עובדי מדינה בכירים, מה שאתם מבקשים – נאשר.

משה גפני: אין לאשר חלקית.

משה גפני: צריך לאשר הכול, כשאני מתחייב כאן שאם העניין לא יתקדם, אני אביא את ה-6%.

מיקי רוזנטל: אתם עושים טעות.

משה גפני: תעשו מה שאתם רוצים.

מיקי רוזנטל: אם אני היועץ שלכם – קחו.

<מיכאל שפיצר: קיבלנו.

<מיכאל שפיצר: אבל בקשה - - -

משה גפני: אני לא מתכנן להיות שופט, על כל פנים לא בטווח הנראה לעניין.

אוסאמה סעדי: אולי דיין.

משה גפני: גם דיין לא.

משה גפני: הרב יעקבי, נכון?

משה גפני: גם דיין אני לא מתכנן להיות.

מיקי רוזנטל: יש מישהו שמתנגד להצעה מהדיינים או הקאדים?

אוסאמה סעדי: אתם מתנגדים להצעה הזאת?

<רמי טרביה: אנחנו מצדדים.

משה גפני: חשב הכנסת, בבקשה.

<חיים אבידור: אני רוצה להזכיר שיש עוד כמה נושאי משרה ברשויות השלטון שמחכים להחלטה הזאת - - -

משה גפני: מי?

<חיים אבידור: גם חברי כנסת, סגני שרים ויש גם שרים.

אוסאמה סעדי: הוא מדבר על הרכב.

<שגית אפיק: לא על הרכב.

<שגית אפיק: הרכב לא רלוונטי לשרים ולחברי כנסת.

<חיים אבידור: אני מדבר על ה-7% וה-7.5%.

מיקי רוזנטל: אני מאוד מכבד אותך, אבל הרכב לא שייך לעניין.

<חיים אבידור: אני לא מדבר על הרכב.

<חיים אבידור: אני מדבר על ה-7% וה-7.5%.

משה גפני: אפשר לתת לדבר?

משה גפני: בבקשה.

<חיים אבידור: אני מדבר על ה-7% וה-7.5%.

<חיים אבידור: אנחנו מקבלים דרישות מחברי כנסת להעלות את ההפרשות לגביהם ואנחנו לא יכולים לעשות את זה, היות שהם לא מוגדרים כעובדי מדינה.

<חיים אבידור: אנחנו מחכים להחלטה הזאת על מנת שגם ועדת הכנסת תקבל את ההחלטה, מן הסתם גם להחלטה של ועדת הכספים לנושא השרים.

משה גפני: מה אתה מבקש?

<חיים אבידור: אני מבקש לפחות את ההפרשות הפנסיוניות, לא על הרכב – לקבל החלטה על ההפרשות הפנסיוניות הרגילות, על מנת שנוכל להמשיך גם עם השאר.

<חיים אבידור: על הרכב, תחליטו מה שתחליטו, מתי שאתם רוצים.

משה גפני: תודה.

<שגית אפיק: כמו שאמרנו קודם ההחלטה כאן היום תהיה גם לגבי נושאי משרה שיפוטית, שלגביהם רלוונטי הנושא של החזר הוצאות רכב.

<שגית אפיק: החזר הוצאות רכב לא רלוונטי ביחס לשרים, לחברי כנסת ולנשיא המדינה, כיוון שיש להם רכב צמוד, לכן הרכיב הזה לא רלוונטי.

<שגית אפיק: יש לנו פה החלטת גמלאות גם ביחס לשרים, אנחנו תיכף נדון בה, גם ביחס לנשיא המדינה, השאלה מתעוררת גם ביחס למבקר המדינה ולנגידת בנק ישראל והמשנה שלה, שאלה שלוש משרות שלמעשה צמודות להחלטות השכר שמקבלת ועדת הכספים, וגם לגביהן התלבטנו האם נדרש תיקון ספציפי - -

משה גפני: בעבר.

<שגית אפיק: לא, עכשיו.

<שגית אפיק: היום.

<שגית אפיק: - - האם נדרש תיקון ספציפי גם ביחס אליהם.

<שגית אפיק: בסופו של דבר הגענו למסקנה, לאחר ששוחחנו גם עם היועצים המשפטיים בבנק ישראל ובמבקר המדינה, שנכון לעכשיו כיוון שיש חוק שמסדיר את ענייניהם של עובדי המדינה, ביחס למבקר המדינה, לנגידה ולמשנה שלה לא נעשה תיקון דומה.

<שגית אפיק: המשרדים שלהם, בנק ישראל ומשרד מבקר המדינה, נכון לעכשיו אמרו שהם יודעים להתנהל עם ההפרשות מולם, כיוון שזה המשכי ביחס למבקר הקיים, לנגידה ולמשנה.

<שגית אפיק: ברגע שהם יתחלפו, יכול להיות שהם יפנו אלינו ויבקשו שנתקן את ההחלטה בהתאמה, אז זה לא עומד בפניכם כרגע.

משה גפני: קודם כול, הרב יעקבי.

<שמעון יעקבי: אנחנו מסכימים לעמדת השופטים, ואני מבין שהתכנסנו להצעה של היושב-ראש.

<ורדה וירט לבנה: כן, אבל עם הבהרה.

משה גפני: בסדר, אני תיכף אאפשר לך.

משה גפני: הקאדים.

<רמי טרביה: אנחנו מצדדים בעמדת השופטים.

<רמי טרביה: אנחנו באותה סירה, המצב שלנו דומה וזהה, כך שאנחנו תומכים בזה.

<אדם אבזק: אנחנו תומכים בעמדת השופטים.

<אדם אבזק: לצערי הרב לגבי הקאדים, הם הפסידו רבות, רק לפני מספר שנים השוו את התנאים בפועל בזכות של כבוד היושב-ראש, שהצהיר לפרוטוקול, וזה נכתב שצריך להשוות, כאשר נותנים לשופטים, על כל השופטים, לא לעשות אפליות במשרות דומות.

<אדם אבזק: לא מקבלים רטרואקטיבית שום סכום – אם כך, תמיד צריך לקבל מה שיש, אחרת תפסידו יותר.

משה גפני: אחרי שנבחרתם ברוב גדול לייצג את כולם.

משה גפני: .. בבקשה.

<מיכאל שפיצר: פה אחד, למה רוב גדול?

<ורדה וירט לבנה: אנחנו רוצים להיות כאן זהירים.

<ורדה וירט לבנה: אנחנו מוכנים לקבל את הצעת כבוד יושב-ראש הוועדה כדי לא לפגוע בהפרשות השוטפות, כשאנחנו נפגענו במשך שנים, ההפרשות של ה-7.5% וה-7% יוחלו עלינו, ה-8.3 וההפרשות של ה-5% וה-5%, בכפוף לזה ולהבהרה ברורה שהאחוז הנוסף יועלה שוב בהתאם להתפתחות של המשא-ומתן.

<מיכאל שפיצר: הוא יהיה חלק מהדיון בנושא הכולל.

<ורדה וירט לבנה: אנחנו לא מוותרים על זה, אנחנו לא מוותרים על האחוז ואנחנו לא מוותרים על הפיצוי על הרטרואקטיביות.

<ורדה וירט לבנה: זה שיהיה ברור.

אוסאמה סעדי: זה במסגרת המשא-ומתן.

משה גפני: אני מבקש להעלות לחברים בוועדה שתי שאלות.

משה גפני: שאלה אחת, אתם שומעים את מה שנושאי המשרה השיפוטית אומרים.

משה גפני: אני אומר לכם שהמשא-ומתן הוא קשה, השתתפתי בו ולא פעם אחת, גם דיברתי בנפרד – אני אז ניסיתי, אם אתם זוכרים, ניסיתי לעשות שגם ההצמדה תהיה שווה – ישבתי עם נשיאת בית המשפט העליון.

משה גפני: אני לא רוצה להגיד שיש הסכמה, אבל אני חושב שזה מה שצריך להיות.

משה גפני: צריך להיות שווה, אי-אפשר לעשות את האפליה הזאת שזה מוצמד כך וזה מוצמד אחרת.

משה גפני: הם לא מקבלים את מה שמגיע להם לפי דעתי, אגף התקציבים מתנגד.

משה גפני: אני סבור שצריך לאשר 5% ו-5%, את ה-8.3% - - -

מיקי רוזנטל: זו הפרשה שוטפת.

משה גפני: נכון.

משה גפני: כאשר אני מודיע שאני פונה גם לממונה על התקציבים וגם לשרת המשפטים, אני מבקש לחדש את הדיונים אתכם ולנסות להגיע להסכמות.

משה גפני: אם לא יהיו הסכמות, האמירה הזאת של ה-5% וה-5% היא לא אמירה סופית.

משה גפני: לא קבענו שזה 5%, קבענו שאם יש בתוך המכלול פתרון ופתרון מוסכם, אפילו שמתפשרים על חלק מהדברים, זה בסדר, אבל מגיעים להסכמה.

משה גפני: זה חלק מהמכלול של ההסכמה, אני מניח את זה על השולחן.

משה גפני: אם תהיה החלטת ועדה, אני מניח את זה על השולחן כחלק מהמשא-ומתן.

משה גפני: לא כהחלטה סופית, אני לא רוצה שעוד פעם ניקלע לרטרואקטיבי, ועל זה אני אבקש להצביע.

משה גפני: יש לי שאלה נוספת.

משה גפני: רבותי, אף אחד לא פנה לשרים, אף אחד לא פנה לנשיא המדינה, לכאורה למה אני צריך להביא את זה?

משה גפני: אני סבור, ואני רוצה לדעת את הדעה שלכם, אני מביא את הנושא הזה לדיון בגלל שאני טוען שלא יכול להיות שיהיו אפליות.

משה גפני: נושאי משרה – מדובר על הפרשות, מדובר על הסכם שעשו עם עובדי המדינה, יש תהליך עם עובדי המדינה הבכירים, אני חושב שצריך לתת את זה לנושאי משרה שיפוטית, אני חושב שצריך לתת את זה לנושאי משרה בשלטון, וועדת הכנסת בעקבות זאת צריכה לדון בחברי הכנסת, יכול להיות שחלק בכלל לא צריך פתרון.

משה גפני: אני בדעה, מאז שאני בתפקיד הזה, גם בקדנציה הקודמת שלי, שזה צריך להיות שווה, גם ההצמדה צריכה להיות שווה, גם הנושאים האלה.

משה גפני: אי-אפשר להביע עמדה, לכל אחד מאתנו יש דעה על השופטים, על הדיינים, על הקאדים, על השרים על אחת כמה וכמה.

משה גפני: אם אתם סבורים שצריך להצביע על הכול כמכלול, אני אצביע על הכול כמכלול.

משה גפני: אם אתם סבורים שלא, אני אפריד את זה, נצביע רק על נושאי משרה שיפוטית.

משה גפני: אני חושב שזה עוול.

משה גפני: מה אתם אומרים?

מיקי לוי: מכלול.

יצחק וקנין: לדעתי צריך.

משה גפני: מה אתה אומר?

יצחק וקנין: זו גם דעתי.

מיקי רוזנטל: בהזדמנות זו גם נבטל את ההצמדה, זו פררוגטיבה של ועדת הכנסת, מנגנון ההצמדה.

מיקי לוי: זה לא אנחנו.

משה גפני: זה שלנו.

משה גפני: ההחלטה שלנו.

<שגית אפיק: על השרים והשופטים זה שלנו.

מיקי לוי: שרים וחברי הכנסת.

משה גפני: חברי הכנסת – לא אנחנו.

מיקי רוזנטל: אתה צודק ואתה אומר שצריך לעשות האחדה, צריך להיות מנגנון אחיד.

מיקי רוזנטל: אנחנו בהחלטה מנציחים את ההבדל - - -

משה גפני: המחוקק לא נתן לנו סמכות.

מיקי לוי: זו לא סמכות הוועדה, מה לעשות, זו סמכות ועדת הכנסת.

מיקי רוזנטל: אני מסכים אתך.

משה גפני: אנחנו מעבירים את הבקשה שלנו לוועדת הכנסת.

מיקי רוזנטל: לוועדת הכנסת, שיבוטל מנגנון ההצמדה הזה, שיהיה מנגנון הצמדה אחיד לכלל נושאי המשרה הבכירים במשק.

מיקי רוזנטל: זו ההמלצה שלנו, לפחות לוועדת הכנסת.

מיקי רוזנטל: בלי זה, מה עשינו?

מיקי רוזנטל: אנחנו כאילו פועלים פה לטובת חברי הכנסת - -

משה גפני: לא.

מיקי רוזנטל: - - מה שבדיוק הפוך, אני יודע.

מיקי רוזנטל: אבל בפועל זו תהיה התוצאה.

מיקי רוזנטל: אנחנו מצביעים עכשיו על ביטול מנגנון - - -

משה גפני: אני מודיע, מיקי רוזנטל - - -

יצחק וקנין: גם אם זה היה מגיע לפה, לא היינו יכולים להצביע על חברי הכנסת.

יצחק וקנין: זה הולך לוועדת הכנסת.

מיקי רוזנטל: אני מסכים אתך, אבל אנחנו צריכים - - -

יצחק וקנין: בגלל זה אני לא צריך לקבל החלטות.

משה גפני: אני מודיע עכשיו שאנחנו מצביעים על המכלול של מה שתחת אחריותנו.

משה גפני: תחת אחריותנו זה נושאי משרה שיפוטית, על כל המשתמע מכך, נושאי משרה בשלטון, כפי שמשתמע מכך, שזה גם שרים, גם נשיא המדינה, ואנחנו מודיעים לוועדת הכנסת שאנחנו מבקשים ששיטת ההצמדה תהיה שיטה אחידה.

משה גפני: אנחנו מודיעים את זה לוועדת הכנסת.

משה גפני: מי בעד אישור?

<שגית אפיק: רגע.

<שגית אפיק: לא, צריך להקריא.

מיקי רוזנטל: צריך לקרוא את החוק וצריך גם לתקן פה את המספרים.

<שגית אפיק: נקרא תוך כדי.

מיקי רוזנטל: היתה פה מחלוקת האם זה בסוף או בשוטף - - -

<שגית אפיק: 8.3%, לא כתוב - - -

<מיכאל שפיצר: זה בסדר.

מיקי רוזנטל: רק רציתי לוודא.

<שגית אפיק: אתה צודק.

מיקי רוזנטל: אף פעם לא קרה שום נזק מזה שבדקתי עוד פעם.

אוסאמה סעדי: זאת זכות בחירה שיבקש 6% ו-6.5% או 7% - 7.5%?

מיקי רוזנטל: כן.

<שגית אפיק: עכשיו אני מקריאה את סעיף הוצאות הרכב.

<שגית אפיק: פה יכול להיות שיהיה שינוי ל-6% בהמשך.

<שגית אפיק: כרגע זה 5%.

<שגית אפיק: זה לגבי השופטים.

מיקי רוזנטל: אני רוצה להוסיף שזה לא בחוק.

מיקי רוזנטל: הנושא הרטרואקטיבי כפוף למשא-ומתן שלהם.

<ורדה וירט לבנה: איפה את כותבת את ההגדלה של האחוז בעתיד?

<שגית אפיק: אני לא כותבת את זה.

מיקי רוזנטל: אנחנו לא כותבים את זה.

מיקי לוי: היא כותבת זה בפרוטוקול.

<שגית אפיק: בפרוטוקול של הוועדה.

משה גפני: אני יכול להיות יועץ שלכם בחינם, אני לא מבקש קופת גמל, לא מבקש שום דבר, אני גם לא לוקח את ההצמדה.

משה גפני: יש עכשיו בתקופה הזאת אהדה לנושאי המשרה, הוועדה על כל חלקיה - - -

<מיכאל שפיצר: הבנו.

משה גפני: אתם יכולים להגיד: אנחנו לא במשחק הזה.

משה גפני: הרי אי-אפשר לכתוב בהחלטה כזאת מה אנחנו מתכוונים לעשות בעתיד.

משה גפני: אנחנו יכולים להגיד לפרוטוקול.

משה גפני: אנחנו בצד שלכם.

משה גפני: גם משרד האוצר צריך לדעת את זה, אנחנו בצד של נושאי המשרה השיפוטית או נושאי המשרה בכלל.

משה גפני: צריך להגיע לפתרון.

משה גפני: אי-אפשר להשאיר את זה עד אין סוף.

משה גפני: אם נראה שלא מתקדמים, אמרתי, נביא את זה פעם נוספת.

משה גפני: ההחלטה הזאת על 5% היא לא החלטה סופית.

משה גפני: היא החלטה שעכשיו אנחנו מקבלים, כל חברי הוועדה אמרו את זה, מכל המפלגות, מכל הצדדים, ואני מציע לכם לקבל את זה.

משה גפני: אם אתם לא מקבלים את זה, אז אמרתי - - -

<מיכאל שפיצר: קיבלנו.

<מיכאל שפיצר: אני מבקש מילה אחת, אדוני - - -

<ורדה וירט לבנה: אני רוצה להגיד תודה.

<מיכאל שפיצר: קודם כול לומר תודה בשם כולנו, בשם חברי הקאדים והדיינים, ואני מבקש עוד מילה לומר, יש עניין נוסף שמכה בשופטים בפנסיה צוברת, אולי זה לא לכאן, אבל צריך לראות אותו מול העיניים, זה נושא המיסוי.

<מיכאל שפיצר: בשנה שעברה בעקבות גידול בשכר גם ההפרשה מאליה צמחה, אבל המס על ההפרשות הפנסיוניות, הוריד את התקרה, כך שזה די איין את ההגדלה.

<מיכאל שפיצר: הנטו לא עלה בשכר, למרות התוספת, כי המס על הפרשה ירד.

<חיים אבידור: כמו כל המשק.

מיקי רוזנטל: כמו כל העובדים במשק, אין מה לעשות.

<מיכאל שפיצר: בהפרשה הפנסיונית יש בעיה.

משה גפני: רבותי, הייתי בטוח שאנחנו גומרים את כל סדר-היום בחצי שעה, בסוף התברר לי שפה הולך להיות שמח.

<רבקה ראבילו: רק הערה אחת, שהעברנו גם במהלך העבודה על הנושא הזה, לעניין ה-8.3%.

<רבקה ראבילו: כשלעובד מפרישים 8.3% דואגים שיחול עליו - - -

<קריאות: - - -

משה גפני: רבותי, תקשיבו.

<רבקה ראבילו: סעיף 14 לחוק פיצויי פיטורין - - -

אוסאמה סעדי: זה במקום.

<רבקה ראבילו: - - -

אוסאמה סעדי: נכון.

אוסאמה סעדי: זה אותו דבר.

<רבקה ראבילו: כאן לא מדובר על עובדים, לא מדובר בסעיף 14 לחוק פיצויי פיטורין.

<רבקה ראבילו: היה מן הראוי שיבוא לידי ביטוי בצורה כלשהי – אני משאירה, שגית, את העניין של הניסוח – שזה למעשה ממצה את הזכויות לפיצויים.

<רבקה ראבילו: יש מקרים שבהם בנסיבות מסוימות מתייחסים לנושאי משרה שיפוטית כמו לעובדים - - -

משה גפני: לא הבנתי.

<ורדה וירט לבנה: גברת נכבדה, אם עכשיו - - -

משה גפני: רק שנייה.

משה גפני: את יותר מוכשרת ממני והבנת מהר.

משה גפני: אני עוד לא הבנתי.

משה גפני: בבקשה.

<רבקה ראבילו: כאשר מפרישים בשוטף 8.3% לפיצויי פיטורין, חלק מההסדר שזה ממצה את כל - - -

<מיכאל שפיצר: הבעיה שזה רק מכאן ואילך, זה לא יכול לכסות.

<ורדה וירט לבנה: מה עם כל השנים?

<ורדה וירט לבנה: יש שופטים שכבר 17 שנה כך.

<ורדה וירט לבנה: את יודעת את זה?

<רבקה ראבילו: אני לא מתווכחת.

<ורדה וירט לבנה: מה את רוצה, שזה יהיה במקום - - -

משה גפני: לא הבנתי.

<ורדה וירט לבנה: באמת, יש גבול.

<רבקה ראבילו: גם לעובד שמפרישים מכאן ואילך, זה יחול מכאן ואילך.

<ורדה וירט לבנה: לא.

<ורדה וירט לבנה: רק לשופט חדש שזה יחול מכאן ואילך.

<ורדה וירט לבנה: לא יהיה דבר כזה.

<רבקה ראבילו: - - -

<ורדה וירט לבנה: לא יהיה דבר כזה.

משה גפני: תודה רבה.

<חיים אבידור: עושים חישוב יחסי.

<ורדה וירט לבנה: בדיוק.

<חיים אבידור: זה מה שהיא אומרת.

<ורדה וירט לבנה: היא לא אומרת את זה.

משה גפני: הגברת ורדה.

משה גפני: תעשה לי טובה - - -

<מיכאל שפיצר: אם הייתי יכול להשתלט עליה, מצבי היה טוב.

משה גפני: היא יותר גרועה מגפני.

משה גפני: אי-אפשר לדבר בלי רשות דיבור.

משה גפני: אמרת את דברייך, הם נרשמו בפרוטוקול, זה לא נכנס בנושא שעליו אנחנו מצביעים.

משה גפני: יש כאלה שנמצאים 10 שנים, 20 שנה, אין להם את זה.

משה גפני: על מי שזה חל – חל; ועל מי שזה לא חל – זה לא חל.

מיקי רוזנטל: עושים את זה בחלק היחסי, זה מה שמקובל.

<ורדה וירט לבנה: - - -

משה גפני: דברייך נרשמו בפרוטוקול.

<רבקה ראבילו: אכן התכוונתי מכאן ואילך.

משה גפני: מה שהתכוונת זה בסדר, הכול בסדר.

משה גפני: הלאה.

מיקי לוי: גמרנו.

מיקי לוי: מכאן ואילך הם מסכימים.

משה גפני: הלאה.

<שגית אפיק: אני מקריאה את החלטת הגמלאות לשרים.

משה גפני: לא לשרים, לכולם.

משה גפני: זה גם נשיא המדינה.

מיקי רוזנטל: נשיא המדינה ושאיריו.

<שגית אפיק: שרים ושאיריהם עכשיו.

<שגית אפיק: עכשיו לגבי נשיא המדינה.

<שגית אפיק: נחזור רגע להחלטת שרים.

<שלומית ארליך: מה שאת מבקשת לעשות, טובי, זה להכניס בסעיף נפרד שיתייחס לדמי הכלכלה, שהוא יהיה 5% לגבי הפקדת המעביד, אבל לגבי הפקדת העובד – 7%-5%.

<טובי חכימיאן: כן.

<טובי חכימיאן: שרים וסגני שרים.

משה גפני: אני מבקש לומר לחברים לפני ההצבעה.

משה גפני: אנחנו לא עוסקים פה באנשים שמשכורתם נמוכה.

משה גפני: אנחנו עוסקים באנשים שמשכורתם אפילו גבוהה, אנחנו מדברים על כל נושאי המשרה.

משה גפני: אני נגד האפליה.

משה גפני: לא רציתי להביא את זה, רציתי להביא את זה יחד עם המכלול.

משה גפני: ניסינו, לא עלה בידינו, לא יכולנו להמשיך ולגרור את העניין הזה.

משה גפני: לאחר שהתקבלה החלטה וגם חקיקה לגבי הנושא של ההפרשות לפנסיה, גם עובדי המדינה הרגילים וגם עובדי המדינה הבכירים, אי-אפשר היה להשאיר את זה.

משה גפני: נושאי המשרה השיפוטית ביקשו, ועד לרגע זה אני לא שלם עם עצמי שהעניין לא נגמר הדיון.

משה גפני: צריך לעשות סוף לדיון הזה.

משה גפני: צריך לקבל החלטה, וההחלטה צריכה להיות אחידה.

משה גפני: אני מקווה שנגיע לזה, ולכן אני אומר, וחוזר ואומר: ההחלטה של היום היא לא החלטה שאנחנו נשארים אתה לאורך זמן, זאת החלטה שנקיים דיון.

משה גפני: כפי שאמרתי, נבקש משרת המשפטים, ממשרד האוצר – אני אבקש להמשיך את הדיון הזה ולקבל החלטה לטוב או לרע, כל אחד מנקודת ראותו.

משה גפני: אני לא יכול להסכים שזה נמשך ונמשך ונמשך, ואנחנו לא מקבלים שום החלטה בעניין הזה, ועכשיו אנחנו כבר מדברים על רטרואקטיביות של שלוש שנים, זה לא בסדר.

משה גפני: זה לא שהשרים, השופטים, הקאדים והדיינים הם במשכורת נמוכה, הם לא במשכורת נמוכה, אבל אי-אפשר להתנהל בצורה כזאת, ואני מקווה שנגיע לפתרון.

<דורון סמיש: א', תודה.

<דורון סמיש: אני שמח שזה עובר, זה כבר ארבע שנים על השולחן וחשוב שזה יעבור.

משה גפני: אני מקנא בכם.

משה גפני: תשמע, זו אומנות.

משה גפני: ..

מיקי רוזנטל: יש לזה עכשיו שם חדש בתרבות, קוראים לזה "עובדות אלטרנטיביות".

משה גפני: אמרתי את זה בתור קומפלימנט, אני לומד מכם כל השנים.

משה גפני: הבאתם לממשלה את סולם השקילות הישראלי כדי לעודד נשים לצאת לעבודה, והתוצאה היתה שמסבסדים אותן בפחות.

משה גפני: אני אומר את זה גם בהרצאות שלי.

משה גפני: תאמין לי, אני יודע על מה מדובר.

משה גפני: כל הכבוד...

<דורון סמיש: לגבי ה-8.3%, השינוי אומר שהם מקבלים באופן שוטף, ולכן חשוב לציין - - -

מיקי רוזנטל: לא, השינוי אומר שהם יכולים להחליט כך או כך, כל שופט וכל דיין.

<דורון סמיש: השינוי לא אומר את זה.

<דורון סמיש: כרגע לפי הנוסח זה אומר שמפרישים באופן שוטף 8.3% - - -

<ורדה וירט לבנה: לא, לבקשת השופט.

מיקי רוזנטל: אני אומר לך מה קראנו.

משה גפני: אני לא יודע לגבי השופטים, אבל אני יודע לגבי הקאדים.

משה גפני: אם הקאדי מחליט שלא, אז לא.

אוסאמה סעדי: הוא צודק, זה לא כתוב.

אוסאמה סעדי: כתוב 8.3%.

<קריאה: לא נכון.

אוסאמה סעדי: מה לא?

אוסאמה סעדי: שיעור של 6.5% למרכיב התגמולים ושיעור של 8.33% למרכיב הפיצויים.

מיקי רוזנטל: על אף האמור רשאי נושא משרה שיפוטית - - -

אוסאמה סעדי: על ה-7% וה-7.5%.

מיקי רוזנטל: לא נכון.

מיקי רוזנטל: "רשאי לבקש ששיעור ההפרשות לקופת גמל לקצבה שבה הוא עמית יהיה בשיעורים אלה", ואז מפורט.

<שירי לנג: לא, בסעיף (א) זה לא כתוב, זה לא לפי בחירה.

<מיכאל שפיצר: מדברים על סעיף (א).

אוסאמה סעדי: אתם רוצים שה-8.3% יהיה לבחירת השופט?

<מיכאל שפיצר: לא.

<מיכאל שפיצר: לפי ההחלטה זה לא.

<מיכאל שפיצר: לפי ההחלטה זה - - -

אוסאמה סעדי: אתם רוצים 8.3% קבוע?

<מיכאל שפיצר: לכולם.

משה גפני: אתה מברך על זה ומה עוד?

<דורון סמיש: המשמעות שמפרישים באופן שוטף 8.3%, שהם לא יכולים בסוף לקבוע את ההשלמה לפי משכורת קובעת, שזה מה שניתן לעובדי מדינה - - -

<חיים אבידור: אדוני, אפשר לבטל את זה.

<חיים אבידור: זה חשוב מאוד מה שהוא אומר.

<דורון סמיש: צריך לציין את זה בנוסח.

<ורדה וירט לבנה: רק לחדשים.

<חיים אבידור: לא רק לחדשים, גם לוותיקים, מרגע זה ואילך הוא לא יוכל.

<חיים אבידור: מה שנצבר לו עד עתה, הוא יוכל לבקש הפרשה.

<מיכאל שפיצר: מה זה הפרשה?

<חיים אבידור: אם מהיום מפרישים לו 8.3%, זאת אומרת מהיום ואילך הוא לא יוכל לדרוש השלמה של המשכורת הקובעת בסוף עבודתו.

<מיכאל שפיצר: על העבר בוודאי.

אוסאמה סעדי: על העבר כן, בוודאי.

<מיכאל שפיצר: על 27 שנה הוא יוכל?

אוסאמה סעדי: על 17 שנה הוא יוכל.

אוסאמה סעדי: בטח.

אוסאמה סעדי: זו הפסיקה שלכם.

<מיכאל שפיצר: אף שופט לא יקבע.

אוסאמה סעדי: זו הפסיקה שלכם.

<ורדה וירט לבנה: זו הפסיקה שלנו.

<דורון סמיש: על העבר בוודאי.

משה גפני: תודה.

משה גפני: רבותי השופטים, הדיינים והקאדים.

משה גפני: אתם רוצים שנצביע ככה על זה גם לאור מה שהוא אומר?

מיקי לוי: אני מבקש שהדברים שחשב הכנסת אמר יירשמו בפרוטוקול.

מיקי רוזנטל: זה בפרוטוקול, וברור שזה ככה.

מיקי רוזנטל: הפסיקה במדינת ישראל היא שאתה לא יכול לתבוע גם את מה שקיבלת במשך השנים ואחר-כך עוד רטרואקטיבית.

מיקי רוזנטל: זאת הפסיקה, ולכן אין מה לכתוב את זה בחוק.

מיקי לוי: זה בבית הדין לעבודה.

מיקי רוזנטל: זה נרשם בפרוטוקול וזה בסדר גמור.

משה גפני: ורדה, מה את אומרת?

<ורדה וירט לבנה: לא מגיע פעמיים.

<ורדה וירט לבנה: על התקופה שמפרישים 8.3% לא מגיע פעם נוספת.

<ורדה וירט לבנה: זה ברור.

משה גפני: גבירותי ורבותי, אני מבקש להביא להצבעה את הנוסח שקראנו קודם, גם לגבי נושאי המשרה - - -

מיקי רוזנטל: לפני שמצביעים אני נורא מבקש שתהיה פה קריאה של ועדת הכספים וועדת הכנסת להכין את הדברים שהוחלטו פה עכשיו גם על חברי כנסת.

מיקי רוזנטל: אחרת, כל הרעיון - - -

משה גפני: הקריאה הזאת - - -

<דורון סמיש: הרב גפני, אנחנו מנסחים את ההערה הזאת?

<ורדה וירט לבנה: זה כפוף לדין.

משה גפני: רבותי, לא הבנתי מה זה פה.

משה גפני: זה בית משפט עליון?

משה גפני: זה בסך-הכול ועדת הכספים.

רחל עזריה: אנחנו מנסחים או לא?

משה גפני: ניסחנו.

רחל עזריה: לגבי ההערה, למה שלא ננסח?

משה גפני: אי-אפשר לעשות דבר כזה.

משה גפני: המדינה נותנת את הכסף.

משה גפני: אי-אפשר.

רחל עזריה: אני רוצה בדברים כאלה שאנחנו נהיה אלה שמכריעים.

מיקי לוי: אדוני, אני רוצה להתייעץ אתך.

מיקי לוי: אם אני עושה רביזיה כתנאי להמשך הנושא - - -

משה גפני: לא.

משה גפני: הם צריכים לקבל את הכסף.

משה גפני: אחרת, בשביל מה הבאתי את זה?

משה גפני: הם לא רוצים, אני לא מביא.

מיקי רוזנטל: השוט שיש לנו להחליט הוא להעלות ל-6%.

<מיכאל שפיצר: אנחנו לא מבקשים כסף פעמיים, שלא תהיה שום אי-הבנה.

מיקי לוי: - - -

משה גפני: מיקי, אתה לא צריך רביזיה, אתה צריך דיון.

משה גפני: אם אכן יתברר שלא מגיעים להסדר עם האוצר, נצטרך להתכנס פעם נוספת.

משה גפני: אמרתי את זה 600 פעם לפרוטוקול.

משה גפני: יכול מאוד להיות שלא נגיע להסכמה.

משה גפני: אני אומר לחברים שיכול להיות שלא נגיע להסכמה עם האוצר, מאוד יכול להיות.

משה גפני: זה סיפור לא קל.

משה גפני: מי בעד אישור ההפרשות לפנסיה עבור נושאי משרה שיפוטית ושאר נושאי משרה ברשויות השלטון, כולל נשיא המדינה, ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: האישור ניתן.

משה גפני: אני מודה לכם.

משה גפני: נהגתם בתבונה.

<ורדה וירט לבנה: תודה לכם.

משה גפני: תודה רבה לכם.